U-I-4/91
Natisni
Opravilna št.:
U-I-4/91
Datum odločitve:
23. 5. 1991
Objavljeno:
Ur. l. RS, št. 23/91
ECLI:
ECLI:SI:USRS:1991:U.I.4.91
Akt:
Statut Skupnosti stanovalcev Ulica bratov Učakar, št. 48 - 50, z dne 22/9-1990
Izrek:
Statut skupnosti stanovalcev se ne sme uporabljati, ker ni bil ustrezno objavljen.
Evidenčni stavek:
Statut skupnosti stanovalcev, ki ni bil objavljen, se ne sme uporabljati.
Statut skupnosti stanovalcev, ki ureja organe hišne samouprave ter njihove naloge drugače kot to določa zakon, je v nasprotju z zakonom.
Geslo:
Objava, uporaba in veljavnost statuta skupnosti stanovalcev.
Pravna podlaga:
Ustava 1974, 1. odst. 258. čl.

Zakon o stanovanjskem gospodarstvu (ZSG), 72., 73., 74., 75., 76. čl. Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Albin Šibenik, Ljubljana
Datum vloge:
17. 1. 1991
Vrsta odločitve:
odločba
Vrsta rešitve:
ugotovitev neveljavnosti predpisa
Dokument:
US14315
U-I-4/91 - 14
23/5-1991
O D L O Č B A
Ustavno sodišče Republike Slovenije je na pobudo Albina Šibenika iz Ljubljane v postopku za oceno ustavnosti in zakonitosti statuta Skupnosti stanovalcev hiše Ulica bratov Učakar št. 48 - 50, Ljubljana, na seji dne 23/5-1991
o d l o č i l o :
Statut Skupnosti stanovalcev Ulica bratov Učakar št. 48 - 50, Ljubljana, ki je bil sprejet dne 22/9-1990, se ne sme uporabljati, ker ni bil ustrezno objavljen.
O b r a z l o ž i t e v
Pobudnik meni, da je v izreku odločbe navedeni statut v nasprotju z zakonom, ker drugače kot zakon določa organe hišne samouprave in njihove naloge, ter način zbiranja sredstev, in ker iz gospodarjenja hiše izvzema nekatera stanovanja.
Ustavno sodišče je s sklepom z dne 4/4-1991 sprejelo pobudo in začelo postopek za oceno ustavnosti in zakonitosti napadenega statuta predvsem zato, da oceni, ali je bil sprejeti statut objavljen v skladu s prvim odstavkom 258. člena ustave Republike Slovenije. Ta namreč določa, da se samoupravni splošni akti ne smejo uporabljati, dokler niso ustrezno objavljeni. Na podlagi pobudnikovih navedb in navedb predsednika upravnega odbora skupnosti stanovalcev ter primerjave besedila osnutka statuta s sprejetim statutom je ustavno sodišče ugotovilo, da sprejeti statut sploh ni bil objavljen. Osnutek statuta je bil sicer posredovan vsem stanovalcem in so le-ti tudi posredovali pisne ali ustne pripombe. Nekatere pripombe so bile na seji zbora skupnosti stanovalcev dne 10/9-1990 sprejete, vendar o njih odsotni stanovalci, ki so se naknadno pisno izjavljali o sprejemu statuta, niso bili obveščeni. Novi statut se je že na isti seji, to je 10/9-1990, začel uporabljati, torej, še preden je bilo ugotovljeno, koliko stanovalcev je za sprejem statuta. Besedilo sprejetega statuta ni bilo objavljeno in se zato glede na določbo prvega odstavka 258. člena ustave ne sme uporabljati.
Ustavno sodišče nadalje ocenjuje, da je neobjavljeni statut tudi po vsebini v nasprotju z zakonom. Zakon o stanovanjskem gospodarstvu (Uradni list SRS, št. 3/81, 34/83, 24/85, 1/86 in 11/88 v zvezi z 11. členom ustavnega zakona za izvedbo ustavnih amandmajev IX - LXXXIX k ustavi SRS - Uradni list RS, št. 32/89) določa organe hišne samouprave ter njihove naloge in pristojnosti. V 72. - 76. členu zakon predpisuje, da je skupnost stanovalcev pravna oseba, ki jo zastopa predsednik hišnega sveta. Organa skupnosti sta zbor stanovalcev, ki ga sestavljajo delegati vsakega stanovanja in poslovnega prostora v stanovanjski hiši, in hišni svet. Zbor stanovalcev sprejema statut skupnosti stanovalcev, izvoli hišni svet, predsednika hišnega sveta, njegovega namestnika, blagajnika in druge organe. Hišni svet skrbi za smotrno gospodarjenje s stanovanji in stanovanjsko hišo, tekoče odvaja sredstva za vzajemno gospodarjenje s stanovanji in stanovanjskimi hišami v družbeni lastnini.
Statut skupnosti stanovalcev ni sledil navedenim zakonskim določbam in je drugače poimenoval ter tudi vsebinsko drugače opredelil naloge in pristojnosti organov hišne samouprave. Ustavno sodišče tudi ni moglo upoštevati navedb skupnosti stanovalcev, da so se z novim statutom želeli prilagoditi predvidenemu novemu zakonu. Novi stanovanjski zakon namreč še ni bil sprejet in še ne velja. Ustavno sodišče je odločilo tako, kot je razvidno iz izreka te odločbe, na podlagi 2. alinee tretjega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76).
Ustavno sodišče je sprejelo to odločbo v sestavi: predsednik dr. Peter Jambrek in sodniki: Janko Česnik, mag. Tone Jerovšek, mag. Matevž Krivic, dr. Janez Šinkovec, dr. Lovro Šturm in Ivan Tavčar. P r e d s e d n i k
dr. Peter Jambrek